וו טאנג קלאן

רקע

הוו טאנג קלאן הוקמה על ידי ריזה, ג'יזה ואולד דירטי באסטרד. השלושה תחילה הקימו הרכב בשם "כוחו של שליט האימפריה" ("The force of the imperial master"). ההרכב זכה להצלחה מעטה יחסית והתפרק. השלושה ניסו דרכם בקריירות סולו אך לא הצליחו להתרומם מסחרית. תסכולם מהמצב הביא אותם להקמת הוו טאנג קלאן. על פי ה"מדריך לוו טאנג" ("The wu tang manual", ספר בעל 36 פרקים שנכתב על ידי ריזה ובו הסבר על חברי הלהקה והשפעותיה המוזיקליות), כינס ריזה את חברי הלהקה ואמר שאם יתנו לו שליטה בלעדית על המוזיקה, הוא מתחייב שהלהקה תזכה להצלחה גדולה, ואחריה הוא יוותר על השליטה. ההרכב גדל והתפתח בהדרגה עד 1992 ועם הזמן נוספו להרכב אמנים מסטטן איילנד, כאשר הקבוצה מסכימה על היותו של ריזה מנהיג הקבוצה.
השם וו טאנג נובע מרכס הרי הוו דאנג שבצפון מערב מחוז הוביי שבסין. לאזור היסטוריה ענפה והשפעה גדולה על התרבות הסינית, בעיקר בנוגע לטאואיזם, אמנויות לחימה ורפואה. ריזה ואולד דירטי באסטרד אמצו את השם לאחר שצפו בסרט שאולין והוו טאנג (Shaolin and the wu tang), שמציג בית ספר ללוחמה בסגנון שאולין. אלבום הבכורה של הלהקה "כנס ל-36 התאים של הוו טאנג" ("Enter the wu tang 36 chambers") דוגם קטעים מתוך הסרט.

(Enter the Wu-Tang (36 Chambers

אלבום הבכורה של הוו טאנג קלאן יצא 9 בנובמבר 1993 תחת הלייבל "לאוד". הוא נחשב על ידי רבים לאחד מאלבומי ההיפ הופ הטובים והמשפיעים של שנות ה-90. הצלחתו היוותה מנוף להצלחת ההיפ הופ מהחוף המזרחי בארצות הברית, וסגנונו הייחודי השפיע רבות על אמנים מהחוף המזרחי מבחינת ההפקה המוזיקלית המחוספסת וכן מבחינת התוכן המילולי הקיצוני. האלבום זכה להצלחה רבה במכירות והגיע למעמד פלטינה, ונחשב עד היום לאחד האלבומים הגדולים של שנות התשעים. אמנים רבים הושפעו מסגנון האלבום כגון: הנוטוריוס בי. איי. ג'י., נאס, ג'יי זי ומוב דיפ.
שניים מהסינגלים ששוחררו מתוכו, "פרוטקט יא נק" ("protect ya neck") שהיה שיר המפתח באלבום, ו"ק.ר.י.ם" (C.R.E.A.M) נמצאים ברשימת 100 שירי הראפ הגדולים בכל הזמנים של מגזין הסורס. האלבום גם היווה את הפריצה של חברי הלהקה לתודעה, בעיקר מת'וד מן, אולד דירטי באסטרד ורייקוואן, שמכרו מיליוני עותקים באלבומי סולו.
בשנת 2016 נכלל C.R.E.A.M בפסקול סרט הקולנוע "משחקי חובה", ובאמצעותו הגדירה גיבורת הסרט, וי דלמוניקו, את זהותה כתושבת סטטן איילנד.

Wu-Tang Forever

4 שנים לאחר האלבום הראשון ולאחר סיבוב של קריירות סולו לחברי הלהקה (מאפיין בולט של הוו טאנג), יצא לאור האלבום השני של הוו טאנג ב-3 ביוני 1997. האלבום היה אלבום כפול. אף שלא זכה לחשיפה רבה בתקשורת, הגיע האלבום למקום הראשון במצעד המכירות בארצות הברית בזכות 650,000 עותקים בשבוע הראשון ויותר מ-8,000,000 עותקים בכל העולם בסך הכול. האלבום היה מועמד בטקס פרסי הגראמי לאלבום השנה בראפ, אך הפסיד לפי דידי בקטגוריה זאת. האלבום, שהופק כולו על ידי ריזה, סימן את סוף "תוכנית החומש" של ריזה, והוא ויתר על שליטתו בלהקה, שהועברה למנהלים אולי גרנט ומיטשל דיגס.

The W

לאחר סיבוב שני של קריירות סולו של חברי הלהקה, שנחשב לפחות מוצלח מהסיבוב הראשון כיוון שריזה לא הפיק את הפרויקטים, התכנסה הלהקה שוב כדי ליצור את האלבום השלישי, "דה דאבל-יו", ששוחרר ב21 בנובמבר 2000. מי שלא השתתף באלבום אלא רק בשיר אחד בשם "קונדישינר" (Conditioner) הוא אולד דירטי באסטרד, שהיה במאסר בקליפורניה, אחרי שהפר את תנאי השחרור שלו. את השיר "קונדישינר" הוא הקליט דרך הטלפון בבתי כלא שמשמש אסירים בשיחות עם מבקריהם. באלבום בלט הסינגל Gravel Pit, ונכללו בו שיתופי פעולה עם אמנים כבאסטה ריימס, אייזק הייז, סנופ דוג ונאס. האלבום הגיע למעמד של פלטינה כפולה וזכה לביקורות טובות.

Iron Flag

פחות משנה לאחר "דה דאבל-יו", הוציא לאור ההרכב את אלבומם הרביעי "איירון פלאג" ב-21 בדצמבר 2001. שחרור האלבום שנה בלבד לאחר אלבומם הקודם היה מהלך לא שגרתי אצל הוו טאנג ובהיפ הופ באופן כללי. חברת התקליטים לאוד הייתה על סף סגירה, מה שהוביל לניהול יחסי ציבור לא נכונים ולכן האלבום מכר מעט עותקים (687,000) והגיע למעמד אלבום זהב בלבד. עטיפת האלבום מעוצבת בהשראת התמונה המפורסמת של חיל הנחתים האמריקאי מהקרב על איוו ג'ימה.

8 Diagrams

בין האלבום הרביעי לחמישי עברו על הלהקה סכסוכים ומשברים, בעיקר מותו של אחד ממקימי הלהקה אולד דירטי באסטרד. הוא נפטר כתוצאה משקיות קוקאין שהיו מוסתרות בקיבתו (הוא מת ב-13 בנובמבר 2004, בן 36 במותו). בדצמבר 2006 חתמה הלהקה חוזה לאלבום אחד עם חברת התקליטים אס.אר.סי רקורדס לאור חוסר התפקוד של חברת התקליטים "לאוד". האלבום תוכנן לצאת ב-13 בנובמבר 2007, יום השנה השלישי למותו של אולד דירטי באסטרד, אך לבסוף ראה אור ב11 בדצמבר 2007. שם האלבום נגזר משמו של סרט קונג פו בשם אייט דיאגרם פול פייטר ("eight diagram pole fighter"). האלבום זכה להצלחה נמוכה מאוד כשמכר רק מעט מעל 150,000 עותקים.

A Better Tomorrow

האלבום יצא ב-2 בדצמבר 2014.

Once Upon a Time in Shaolin

האלבום הכפול יצא ב-2015, והוגבל לעותק יחיד שנמכר במכירה פומבית למרטין שקרלי.

The Saga Continues

האלבום השביעי של ההרכב יצא לאור ב-13 באוקטובר 2017, חברי ההרכב קיצרו את שמו לוו טאנג בלבד בעת הוצאת האלבום בעקבות חילוקי דעות של U-GOD(חבר הלהקה משכבר הימים) עם חברי ההרכב בנוגע לתמלוגים. כבר בשבוע הראשון נמכרו כ 19,461 עותקים של האלבום והוא זכה להתעניינות רבה מצד חובבי הז'אנר. העובדה שריזה הפיק את האלבום בשותפות עם הדיג'יי של ההרכב מת'מטיקס אשר מזוהה זמן רב עם ההרכב ובקיא בסגנון המחוספס והייחודי של הוו טאנג קלאן נתן לאלבום פן נוסטלגי אשר לפי ביקורות רבות החזיר את חובבי הלהקה לתקופה של שיא ההצלחה של ההרכב.